KOMUNIKACIJA KOMISIJE

Iskorištavanje svih prednosti digitalnih potvrda EU-a o COVID-u:

Potpora slobodnom kretanju građana i oporavku sektora zračnog prometa putem smjernica i preporuka za države članice EU-a

(2021/C 313/02)

1. Uvod

Digitalna potvrda EU-a o COVID-u (1) primjenjuje se u svim državama članicama Europske unije od 1. srpnja 2021. Time je uspješno uveden digitalni sustav EU-a za besplatno izdavanje, provjeru i prihvaćanje potvrda kojima se dokazuje cijepljenje, negativan rezultat testa na virus SARS-COV-2 ili preboljenje bolesti COVID-19. Europska komisija, Europski parlament i Vijeće te nacionalna tijela zajednički su izgradili potpuno nov sustav koji pomaže da se ponovno uspostavi slobodno kretanje unutar Unije i uspješno su ga pustili u rad u rekordnom roku. Zajedno s uspješnom kampanjom cijepljenja, koja predstavlja prekretnicu u borbi protiv pandemije, digitalna potvrda EU-a o COVID-u imat će znatan pozitivan učinak na svakodnevni život građana i stanovnika EU-a. Sustav dopunjuju druge inicijative kojima se građanima pomaže da ostvare svoje pravo na slobodno kretanje, primjerice zajednički pristup ograničenjima slobodnog kretanja zbog bolesti COVID-19 koji je dogovoren u Preporuci Vijeća (EU) 2020/1475 (2), tjedni semafor koji objavljuje Europski centar za sprečavanje i kontrolu bolesti (3), informacijska platforma Re-Open EU (4) te Europski pečat sigurnosti turizma u kontekstu COVID-a 19 (5).

Prošlo je jedva četiri mjeseca otkako je Europska komisija predstavila zakonodavni prijedlog o operacionalizaciji digitalne potvrde EU-a o COVID-u – to je još jedan primjer stvarne dodane vrijednosti europske suradnje. Operacionalizacija je omogućena zahvaljujući odlučnosti i predanosti zakonodavaca EU-a i tehničkih stručnjaka na europskoj razini i nacionalnim razinama, u svakoj državi članici, te u industriji. Digitalna potvrda EU-a o COVID-u prihvaćena je nevjerojatno brzo: već je izdano više od 270 milijuna digitalnih potvrda, što pokazuje snažan interes za njezinu upotrebu. Potvrde su već interoperabilne u više od 30 zemalja. Zahvaljujući operacionalizaciji digitalne potvrde EU-a o COVID-u, znatno smo bliže postizanju općeg cilja lakšeg ostvarivanja prava na slobodno kretanje unutar Unije tijekom pandemije bolesti COVID-19, utvrđenog u uredbama o digitalnoj potvrdi EU-a o COVID-u.

Digitalna potvrda EU-a o COVID-u uvodi se u trenutku kada je dvije trećine odraslog stanovništva Unije primilo najmanje jednu dozu cjepiva protiv bolesti COVID-19, a Unija ima dovoljno doza cjepiva da ostvari svoj cilj da u potpunosti cijepi barem 70 % odraslog stanovništva prije kraja ljeta 2021.

Zračni promet jedan je od prvih primjera masovne upotrebe digitalne potvrde EU-a o COVID-u. Zračni promet povećao se za 20 % do početka srpnja 2021. te se očekuje da će u srpnju doseći više od 60 % razine iz 2019. (6) Opseg zračnog prometa i dalje se postupno povećava tijekom ljeta jer građani i stanovnici EU-a ponovno žele uživati u slobodi kretanja, bilo da je riječ o odmoru, posjetu prijateljima i rodbini ili poslovnim putovanjima. Očekuje se da će sektori putovanja i turizma imati velike koristi od primjene digitalne potvrde EU-a o COVID-u. Brz rast zračnog prometa pokazuje da digitalna potvrda EU-a o COVID-u može znatno pridonijeti jačanju oporavka i omogućiti zadržavanje kontrole nad pandemijom. Istovremeno, zbog većeg broja putnika u zračnom prometu svi dionici moraju osigurati besprijekornu provedbu propisa, posebno kada je riječ o provjeri potvrda. U anketi Komisije pokazalo se da trenutačno postoji 15 različitih oblika provjere digitalne potvrde EU-a o COVID-u te se čini da neki od njih podrazumijevaju udvostručavanje koje se može izbjeći. Kao što je navedeno u protokolu EASA-e i ECDC-a o zdravstvenoj sigurnosti u zračnom prometu u kontekstu pandemije bolesti COVID-19, ako je prije polaska provedena pouzdana provjera, nema medicinskog razloga za dodatne provjere iste potvrde kasnije tijekom putovanja. Koordiniranim pristupom pomoglo bi se u sprečavanju potencijalnog opterećenja sustava zračnog prometa i omogućilo ostvarivanje svih koristi digitalne potvrde EU-a o COVID-u s aspekta zdravstvene politike, praktičnosti i zdravlja pojedinačnih putnika.

Zračni promet prema trećim zemljama i iz njih i dalje je slab. Iako je digitalna potvrda EU-a o COVID-u uglavnom razvijena za olakšanje putovanja unutar Unije, ona bi mogla postati globalni standard koji olakšava međunarodna putovanja. Sustav je od samog početka osmišljen kao rješenje otvorenog koda radi doprinosa zajedničkoj borbi protiv pandemije.

Svi partneri u Europskom gospodarskom prostoru i Švicarska već su integrirani u sustav digitalne potvrde EU-a o COVID-u (7). Kao što je predviđeno Uredbom, Komisija aktivno sudjeluje i u multilateralnom radu na digitalnim potvrdama, posebno s Međunarodnom organizacijom civilnog zrakoplovstva (ICAO) i Svjetskom zdravstvenom organizacijom (WHO), kako bi se osigurali visoki standardi i interoperabilnost. Osim toga, mnogi međunarodni partneri bilateralno su se obratili EU-u kako bi saznali više o digitalnoj potvrdi EU-a o COVID-u. Sve tehničke specifikacije javno su dostupne (8) i Europska komisija već surađuje sa zainteresiranim međunarodnim partnerima koji žele uvesti siguran sustav provjere digitalnih potvrda o bolesti COVID-19 i upotrebljavati sustav digitalne potvrde EU-a o COVID-u.

2. Provjera digitalne potvrde EU-a o COVID-u u kontekstu zračnog prometa

Cilj je digitalne potvrde EU-a o COVID-u pospješivanje ostvarivanja prava nositelja potvrde na slobodno kretanje (9) tijekom pandemije bolesti COVID-19. Digitalna potvrda pouzdan je alat s pomoću kojeg države članice mogu provjeriti poštovanje ograničenja slobodnog kretanja koja su uspostavljena kao odgovor na pandemiju bolesti COVID-19 (10).

Sigurna provjera ključni je element digitalne potvrde EU-a o COVID-u. Države članice EU-a odlučuju treba li, te kada i kako, provjeravati te potvrde, u okviru utvrđenom Uredbom (EU) 2021/953 (11). Koordiniranim pristupom moglo bi se pridonijeti pojednostavnjenju tog procesa. Države članice EU-a izvršavaju takvu provjeru na više različitih načina kako bi provodile određene javnozdravstvene mjere kao što su zahtjevi za ulazak u zemlju u kontekstu prekograničnih putovanja. U članku 3. stavku 9. uredbe (EU) 2021/953 utvrđeno je da pružatelji usluga prekograničnog prijevoza putnika kojima je povjerena provjera potvrde osiguravaju da je provjera digitalne potvrde EU-a o COVID-u sastavni dio funkcioniranja prekogranične prijevozne infrastrukture kao što su zračne luke, luke te željezničke i autobusne stanice, ovisno o slučaju.

Presudno je važno da države članice brzo obavijeste građane i prijevoznike o mjerama koje se poduzimaju za ukidanje ili uvođenje ograničenja putovanja. Države članice u mreži e-zdravstva, koju podupire Komisija, usuglasile su niz smjernica (12) za kodifikaciju pravila za provjeru kojom bi se znatno olakšao postupak provjere.

Uz obvezno ispunjavanje obrazaca za lociranje putnika (PLF) koje su uvele države članice EU-a, digitalna provjera digitalnih potvrda namijenjena je izbjegavanju uskih grla, a time i smanjenju mogućih gužvi i čekanja u zračnim lukama, posebno u razdobljima najgušćeg prometa. Treba izbjegavati stvaranje gužvi kako bi se smanjio rizik od mogućih zaraza bolešću COVID-19. Specifični način i vremenski okvir provjere utjecat će na to u kojoj mjeri je moguće izbjeći uska grla. Dosad su zračne luke i zračni prijevoznici poduzimali korake da povećaju protok putnika, primjerice ponovno su otvorili zatvorene terminale i povećali su broj osoblja na prijavnim ili informacijskim šalterima. To je isprva olakšalo prevladavanje poteškoća nastalih zbog povećanja broja putnika, no postoji opasnost da to neće biti dostatno s obzirom na kapacitete koji bi mogli biti potrebni u nastavku ljeta 2021. Zračne luke koje su već bile zagušene 2019. vjerojatno će dosegnuti ograničenje kapaciteta pri 50 % do 60 % prometa iz 2019. Još nije došlo do znatnog zagušenja, no već početkom srpnja 2021. u zračnim lukama EU-a zabilježeno je oko 45 % prometa putnika u odnosu na 2019. Neometan prolazak putnika omogućit će prijevoznicima da se nose s povećanjem zračnog putničkog prometa u sljedećim tjednima.

U nekim državama članicama EU-a zračni prijevoznici provjeravaju digitalne potvrde EU-a o COVID-u, pa je važno da im se osigura potreban softver. Prema nedavnom istraživanju udruge europskih zračnih luka (Airports Council International Europe, ACI Europe), glavni problemi s kojima se prijevoznici susreću jesu umnožavanje kontrola (64 %) i provjere u prostorijama zračne luke (54 %). U istoj anketi 82 % prijevoznika izjavilo je da se digitalne potvrde EU-a o COVID-u ne provjeravaju izvan zračne luke prije polaska (13). U nekim državama članicama EU-a određena se pravila razlikuju od smjernica mreže e-zdravstva koje su donesene na razini EU-a.

U anketi među državama članicama EU-a o načinu na koji se digitalna potvrda EU-a o COVID-u provjerava u zračnom prometu utvrđeno je da trenutačno postoji 15 različitih načina provjere. U nekim državama članicama, primjerice, odgovornost za provjeru digitalne potvrde EU-a o COVID-u prebačena je na zračne luke, dok su druge tu obvezu nametnule zračnim prijevoznicima, a u nekim državama članicama i zračne luke i zračni prijevoznici vrše provjeru. U mnogim državama članicama javna tijela provjeravaju digitalnu potvrdu EU-a o COVID-u za dolazne putnike. Digitalna potvrda EU-a o COVID-u razvijena je, među ostalim, kao alat za olakšavanje putovanja bez prepreka, posebno unutar schengenskog područja, no važno je naglasiti da ona nije niti putna isprava ni preduvjet za putovanje (14).

Digitalna potvrda EU-a o COVID-u nužan je alat na jedinstvenom zrakoplovnom tržištu EU-a tijekom ljetnih mjeseci 2021. i tijekom oporavka, dok je protok putnika povećan. Nakon zajedničkog uspjeha u operacionalizaciji digitalne potvrde EU-a o COVID-u, sljedeći korak mora biti dodatno olakšavanje sigurnog i neometanog putovanja tijekom pandemije.

Službe Europske komisije objavile su operativne preporuke u informativnoj napomeni pod naslovom Making the most of the EU Digital COVID Certificates in aviation: Recommendations and guidance for Member States (15) (Iskorištavanje digitalne potvrde EU-a o COVID-u u zrakoplovstvu: preporuke i smjernice za države članice) 28. lipnja 2021. Mreža e-zdravstva, sastavljena od nacionalnih zdravstvenih stručnjaka, 30. lipnja 2021. donijela je dokument sa smjernicama (16) u kojem se utvrđuju tehnički i operativni elementi za upotrebu digitalne potvrde EU-a o COVID-u u zračnom prometu. U dokumentu je predstavljeno nekoliko mogućnosti za provjeru koje su pravno moguće (iz perspektive zaštite podataka u EU-u, uz puno poštovanje Opće uredbe o zaštiti podataka EU-a (17)) i tehnički izvedive.

Ovom se Komunikacijom nastoje pružiti sveobuhvatna načela, najbolje prakse, preporuke i smjernice za države članice EU-a kako bi se olakšala provjera digitalnih potvrda EU-a o COVID-u u zračnom prometu na ulasku u vrhunac ljetne sezone putovanja i nakon toga. To će biti najrelevantnije u prvom redu za zračni promet, no postupno će se uvoditi i u druge oblike prometa (npr. trajekte, krstarenja, željeznički i cestovni promet), gdje je to moguće i uzimajući u obzir njihove posebnosti.

3. Preporučeni pristup

U ovom se odjeljku utvrđuje niz smjernica i preporuka koje su upućene državama članicama EU-a. Zračni prijevoznici i zračne luke najbliži su putnicima te će stoga imati važnu ulogu i odgovornost za ostvarivanje punih koristi digitalnih potvrda EU-a o COVID-u u zračnom prometu.

U Uredbi 2021/953 navodi se da su se države članice, ako prihvaćaju EU digitalnu COVID potvrdu i ne dovodeći u pitanje njihovu nadležnost da uvedu ograničenja zbog javnog zdravlja, dužne suzdržati od nametanja dodatnih ograničenja slobodnog kretanja, kao što su dodatna testiranja na zarazu virusom SARS-CoV-2 povezana s putovanjem ili karantena ili samoizolacija povezane s putovanjem, osim ako su ta ograničenja nužna i proporcionalna u svrhu zaštite javnog zdravlja kao odgovor na pandemiju bolesti COVID-19, uzimajući u obzir i dostupne znanstvene dokaze, uključujući epidemiološke podatke koje objavljuje ECDC na temelju Preporuke (EU) 2020/1475. U Preporuci 2020/1475 navodi se da bi pri donošenju i primjeni ograničenja slobodnog kretanja države članice EU-a trebale poštovati načela prava EU-a, posebno načela proporcionalnosti i nediskriminacije, te da bi trebale djelovati koordinirano.

Radi jasnoće za putnike te kako bi se osiguralo neometano putovanje bez prekida, svi akteri u postupku provjere moraju biti u potpunosti svjesni svoje uloge i potrebnih mjera. Za potrebe nesmetanog uvođenja digitalne potvrde EU-a o COVID-u ključno je da sve države članice EU-a relevantnim dionicima i široj javnosti pruže jasne, sveobuhvatne i pravodobne informacije o eventualnim ograničenjima slobodnog kretanja. Države članice EU-a trebale bi osigurati da su informacije objavljene na internetskim stranicama Re-Open EU za države članice EU-a i treće zemlje potpune, ažurne i lako razumljive.

Države članice također bi trebale potpuno transparentno objavljivati i ažurirati primjenjiva pravila za provjeru. Pravila bi trebalo objaviti na pristupniku za digitalnu potvrdu EU-a o COVID-u, koji podržava tu funkciju i prenosi informacije tijelu koje vrši provjeru te aplikacijama lisnice za digitalni identitet. K tomu, pravila bi trebala biti dostupna na portalu Re-Open EU. U svrhu transparentnosti pravila bi trebala jasno sadržavati sve relevantne informacije, primjerice popise cjepiva za koje se prihvaćaju potvrde. Informacije koje trenutačno objavljuju države članice putnicima nisu uvijek jasne.

Države članice EU-a trebale bi osigurati da su zračni prijevoznici, osoblje u zračnim lukama ili drugi službenici ovlašteni za provjeru digitalnih potvrda EU-a o COVID-u u potpunosti informirani o relevantnim ulogama i potrebnim mjerama. Te bi informacije također trebale biti javno dostupne da bi putnici bili informirani o točkama na kojima mogu očekivati relevantne provjere.

— Preporuka br. 1: Države članice EU-a trebale bi osigurati potpuno, sveobuhvatno i pravovremeno informiranje prijevoznika i putnika o zahtjevima i postupcima provjere.

— Preporuka br. 2: Države članice EU-a trebale bi osigurati da su informacije koje se objavljuju na internetskim stranicama Re-Open EU-a potpune, ažurne i lako razumljive.

Razvoj interoperabilnih digitalnih potvrda EU-a o COVID-u nezabilježen je korak za sprečavanje pojave brojnih pojedinačnih digitalnih potvrda na temelju različitih tehničkih specifikacija u svakoj državi članici EU-a. Države članice EU-a putem mreže e-zdravstva odobrile su smjernice o pravilima za provjeru digitalne potvrde EU-a o COVID-u kako bi se omogućila ne samo provjera vjerodostojnosti potvrde nego i njezina usklađenost s odgovarajućim pravilima za putovanja. Ako zračni prijevoznici ili upravitelji u zračnim lukama moraju provjeravati digitalne potvrde EU-a o COVID-u, države članice EU-a trebale bi objavljivati pravila za provjeru i ažurirati ih. Mora postojati mogućnost da putnik osobno pokaže digitalnu potvrdu EU-a o COVID-u u zračnoj luci odlaska i mogućnost da se ta potvrda ručno provjeri, no prijevoznici i nadležna tijela trebali bi podupirati elektroničke postupke provjere u skladu s poslovnim pravilima. Time će se ubrzati postupci provjere.

— Preporuka br. 3: Države članice EU-a trebale bi integrirati primjenjiva pravila o putovanjima u postupke provjere i operaterima staviti na raspolaganje aplikaciju za provjeru odgovarajućih pravila u skladu sa smjernicama o pravilima za provjeru koje su usuglašene u mreži e-zdravstva (18).

— Preporuka br. 4: Države članice EU-a trebale bi staviti na raspolaganje i redovito ažurirati pravila za provjeru tijekom putovanja putem pristupnika za digitalnu potvrdu EU-a o COVID-u.

— Preporuka br. 5: Države članice EU-a trebale bi se, gdje je to moguće, služiti elektroničkim sredstvima provjere u skladu s relevantnim smjernicama mreže e-zdravstva.

Digitalna potvrda EU-a o COVID-u razvijena je na temelju okvira povjerenja koji su usuglasile, uspostavile i održavaju Komisija i države članice, u skladu s primjenjivim pravilima utvrđenima u Uredbi (EU) 2021/953. Tim okvirom povjerenja jamči se pouzdano i sigurno izdavanje i provjera potvrda. Kao što je navedeno u Protokolu EASA-e i ECDC-a o zdravstvenoj sigurnosti u zračnom prometu u kontekstu pandemije bolesti COVID-19 (19), ako je provjera pouzdano izvršena prije polaska, epidemiološki nema dovoljno opravdanja za dodatne provjere iste potvrde kasnije tijekom putovanja. Trebalo bi izbjegavati takvo udvostručavanje. Države članice stoga bi prioritetno trebale provjeravati, prije polaska putnika, digitalnu potvrdu EU-a o COVID-u. Sa zdravstvenog aspekta time bi se također pridonijelo smanjenju opasnosti da bolesni putnici putuju. Provjeru pri dolasku trebalo bi provoditi ovisno o riziku.

Kako bi se izbjeglo da više subjekata radi dvostruke provjere (npr. zračni prijevoznici i javna tijela), nadležna tijela, zračne luke i zračni prijevoznici trebali bi uvesti rješenje koje omogućuje da se sve obavlja na jednom mjestu prije polaska. Države članice EU-a stoga bi trebale izbjegavati provjeru digitalne potvrde EU-a o COVID-u u više navrata tijekom putovanja zrakoplovom (npr. tijekom prijave i ponovno pri ukrcaju). Treba napomenuti da bilo koji zahtjev za provjerom potvrda propisan Uredbom (EU) 2021/953 ne opravdava, sam po sebi, privremeno ponovno uvođenje granične kontrole na unutarnjim granicama.

Prema navedenom protokolu EASA-e i ECDC-a o zdravstvenoj sigurnosti u zračnom prometu u kontekstu pandemije bolesti COVID-19, medicinski je najučinkovitije provjeravati digitalnu potvrdu EU-a o COVID-u prije dolaska u polazišnu zračnu luku. No trenutačno 82 % upravitelja u zračnim lukama navodi da se digitalne potvrde EU-a o COVID-u ne provjeravaju izvan zračne luke prije polaska (20). Države članice EU-a i pružatelje usluga prekograničnog prijevoza putnika snažno se potiče da osiguraju da se provjere provode što je prije moguće, poželjno tijekom postupka internetske prijave za let zračnog prijevoznika ili putem internetskog portala / usluge države članice, pod uvjetom da se to provodi u skladu s člankom 4. stavkom 2. Uredbe (EU) 2021/953.

Kada država članica dolaska ukine određena ograničenja putovanja za putnike koji imaju digitalnu potvrdu EU-a o COVIDU-u ili drugi dokaz, država članica odlaska trebala bi osigurati da svi putnici prije ukrcaja pokažu svoje digitalne potvrde EU-a o COVID-u. Uvijek bi trebalo dati prednost provjerama izvan zračne luke, no ako se one ne provedu, u polaznoj zračnoj luci trebalo bi provjeravati potvrde svih putnika čije potvrde nisu provjerene izvan zračne luke. Ako se provjere provode u zračnim lukama, trebalo bi rasporediti dovoljno resursa ovisno o broju provjera kako bi se u svakom trenutku osigurao neometan protok putnika.

Suradnja između država članica i pružatelja usluga prekograničnog prijevoza putnika ključna je za ostvarenje tih rješenja na kojima je nužno dodatno raditi da bi se osiguralo da se temelje na ispitanim rješenjima. Time bi se osiguralo da se pozitivni učinci digitalne potvrde EU-a o COVID-u u pogledu praktičnosti i protoka putnika ne naruše u postupku provjere u zračnoj luci te da se ograniči potencijalni rizik za zdravlje. No prema mišljenju mreže e-zdravstva, razvoj te mogućnosti mogao bi dulje trajati i zahtijevati opsežno testiranje, što bi moglo dovesti do provedbe nakon ljeta 2021. (21)

Digitalna potvrde EU-a o COVID- u i zaštita podataka Okvir povjerenja za digitalnu potvrdu EU-a o COVID-u jamči najveću razinu zaštite podataka, u skladu s Uredbom (EU) 2016/679 Europskog parlamenta i Vijeća (22) (GDPR). Pružatelji usluga prijevoza, kao što su zračni prijevoznici, mogu obrađivati informacije potrebne za ispunjavanje obveza provjere utvrđenih mjerodavnim nacionalnim pravom pod uvjetom da ne zadržavaju nikakve osobne podatke koji se nalaze u QR kodovima, kao što je izričito navedeno u Uredbi. To znači da se pravna osnova koja je nužna da bi se zračnim prijevoznicima omogućilo da provjeravaju digitalne potvrde EU-a o COVID-u već primjenjuje tijekom postupka internetske prijave za let te se time mogu izbjeći uska grla i stvaranje gužvi u zračnim lukama.

— Preporuka br. 6: Države članice EU-a trebale bi osigurati da se valjanost digitalne potvrde EU-a o COVID-u provjerava što je prije moguće, poželjno prije dolaska putnika u zračnu luku polaska.

— Preporuka br. 7: Države članice EU-a trebale bi ovlastiti operatere za provjeru valjanosti digitalne potvrde EU-a o COVID-u te osigurati njihovu suradnju sa zračnim prijevoznicima kako bi se olakšala integracija postupka provjere u postupke prijave za let, u skladu s odredbama iz Uredbe o digitalnoj potvrdi EU-a o COVID-u.

Mjere povezane s putovanjima, primjerice obrasci za lociranje putnika (PLF) ili digitalna potvrda EU-a o COVID-u, međusobno se dopunjuju i namijenjene su kao potpora ponovnom sigurnom odvijanju putovanja, a istovremeno poboljšavaju kapacitete država članica EU-a za praćenje kontakata i smanjuju rizik od prijenosa. U idealnom slučaju te bi mjere putnicima u najmanjoj mogućoj mjeri ometale iskustvo putovanja. Prikupljanje obrazaca za lociranje putnika, kao i provjeru digitalne potvrde EU-a o COVID-u, trebalo bi provoditi što je ranije moguće, poželjno prije no što putnik stigne u zračnu luku polaska kako bi se izbjegli višestruki postupci za putnike.

Mogući scenariji Prije dolaska u zračnu luku polaska moguća su dva scenarija za provjeru valjanosti digitalne potvrde EU-a o COVID-u: 1) Provjera tijekom internetske prijave za let zračnog prijevoznika: prednost ovog rješenja jest provjera isprava o zdravstvenom stanju putnika na jednom mjestu i prije dolaska u zračnu luku polaska te ga ujedno nije tehnički previše složeno provesti. K tomu, treba podsjetiti da se Uredbom (EU) 2021/953 i Općom uredbom o zaštiti podataka prijevoznicima omogućuje obrada zdravstvenih podataka sve dok nije predviđena pohrana i pod uvjetom da je takav slučaj uporabe utvrđen u nacionalnom pravu. 2) Provjera putnih isprava s pomoću posebnih aplikacija i internetskog servisa razvijenog u skladu s Uredbom (EU) 2021/953. U ovom scenariju može se predvidjeti kombinacija provjere digitalne potvrde EU-a o COVID-u i obrazaca države članice za lociranje putnika (u digitalnom obliku) te drugih zdravstvenih mjera/zahtjeva. Prednost ovog rješenja bila bi provjera isprava o zdravstvenom stanju putnika na jednom mjestu i prije dolaska u zračnu luku polaska. Budući da drugo navedeno rješenje nije dostupno u većini država članica i zahtijeva vrijeme za razvoj i testiranje, države članice i Komisija trebale bi surađivati kako bi se ono što prije provelo nakon ljeta 2021. (vidjeti odjeljak 6.1 smjernica mreže e-zdravstva Validation of EU Digital COVID Certificate in the context of air transport (Provjera valjanosti digitalne potvrde EU-a o COVID-u u zračnom prometu) (23).

— Preporuka br. 8: Države članice EU-a trebale bi raditi na boljoj koordinaciji provjere PLF-a i digitalne potvrde EU-a o COVID-u. Države članice EU-a trebale bi osigurati blisku suradnju s pružateljima usluga prijevoza kako bi se omogućila provjera digitalnih potvrda EU-a o COVID-u istodobno s prikupljanjem drugih informacija povezanih s putovanjima, primjerice PLF-a.

— Preporuka br. 9: Države članice EU-a trebale bi raditi na rješenjima kojima se može poduprijeti provjera digitalne potvrde EU-a o COVID-u i prikupljanje podataka iz PLF-a s ciljem uvođenja te značajke u jesen ove godine.

4. Zaključak

Brzi razvoj i operacionalizacija digitalne potvrde EU-a o COVID-u označava prekretnicu i ključan doprinos borbi protiv pandemije. To je stvarni dokaz da Europa može ostvariti konkretne rezultate u rekordnom vremenu koji pozitivno utječu na živote stotina milijuna građana, stanovnika i posjetitelja EU-a. Digitalna potvrda EU-a o COVID-u pouzdana je i jednostavna za upotrebu te stoga podupire ponovnu uspostavu slobodnog kretanja u Europi uz istodobno održavanje visoke razine kontrole nad pandemijom; kao takva je ključ za ponovno aktiviranje sektora putovanja i turizma, koji su među najteže pogođenima pandemijom. Europska komisija, Europski parlament i Vijeće te države članice EU-a u okviru projekta digitalne potvrde EU-a o COVID-u zajednički su se mobilizirali i uložili izniman trud u razvoj potrebnog alata na vrijeme za sezonu putovanja u ljeto 2021. Ulažu se dodatni napori kako bi se proširilo priznavanje digitalne potvrde EU-a o COVID-u i sličnih zdravstvenih podataka na putovanja u treće zemlje i iz njih, kao temelj za ponovnu uspostavu međunarodnih putovanja ako to epidemiološka situacija omogući.

Usklađivanje i digitalizacija protokola za provjeru ključni su za pružanje besprijekornog iskustva europskim putnicima. Smjernice i opća načela iz ove Komunikacije namijenjeni su kao doprinos neometanom iskustvu putovanja. Komisija poziva države članice i sve dionike uključene u ekosustav zračnog prometa da surađuju s ciljem koordiniranije provedbe digitalne potvrde EU-a o COVID-u na temelju preporuka navedenih u ovoj Komunikaciji. Preporučeni pristup za zračni promet mogli bi postupno preuzeti i drugi sektori prijevoza.

(1) Uredba (EU) 2021/953 Europskog parlamenta i Vijeća od 14. lipnja 2021. o okviru za izdavanje, provjeru i prihvaćanje interoperabilnih potvrda o cijepljenju, testiranju i preboljenju bolesti COVID-19 (EU digitalna COVID potvrda) radi olakšavanja slobodnog kretanja tijekom pandemije bolesti COVID-19 (SL L 211, 15.6.2021., str. 1.) i Uredba (EU) 2021/954 Europskog parlamenta i Vijeća od 14. lipnja 2021. o okviru za izdavanje, provjeru i prihvaćanje interoperabilnih potvrda o cijepljenju, testiranju i preboljenju bolesti COVID-19 (EU digitalna COVID potvrda) u pogledu državljana trećih zemalja koji se zakonito nalaze ili borave na državnom području država članica tijekom pandemije bolesti COVID-19 (SL L 211, 15.6.2021., str. 24.).

(2) Preporuka Vijeća (EU) 2020/1475 od 13. listopada 2020. o koordiniranom pristupu ograničavanju slobodnog kretanja kao odgovor na pandemiju bolesti COVID-19 (SL L 337, 14.10.2020., str. 3.).

(3) https://www.ecdc.europa.eu/en/covid-19/situation-updates/weekly-maps-coordinated-restriction-free-movement

(4) https://reopen.europa.eu/hr

(5) https://ec.europa.eu/growth/content/new-european-tourism-covid-19-safety-seal-available_hr

(6) Podaci Eurocontrola o dnevnim varijacijama u prometu u ukupnom području kojim se upravlja, 8. srpnja 2021. (https://www.eurocontrol.int/Economics/DailyTrafficVariation-States.html?ectl-public).

(7) Potvrde o cijepljenju, testiranju i preboljenju bolesti COVID-19 koje se izdaju u Švicarskoj u skladu sa švicarskim nalogom za certifikat o bolesti COVID-19 već se smatraju istovrijednima onima izdanima u skladu s Uredbom (EU) 2021/953, prema Provedbenoj odluci Komisije (EU) 2021/1126 od 8. srpnja 2021. o utvrđivanju istovrijednosti COVID-19 potvrda koje je izdala Švicarska s potvrdama izdanima u skladu s Uredbom (EU) 2021/953 Europskog parlamenta i Vijeća (SL L 243, 9.7.2021., str. 49.).

(8) Specifikacije digitalne potvrde EU-a o COVID-u koje obuhvaćaju strukturu podataka i mehanizme kodiranja, uključujući QR kod kojim se jamči da se i digitalne i papirnate potvrde mogu pročitati i provjeriti, dostupne su na adresi https://ec.europa.eu/health/ehealth/covid-19_hr

(9) Kao što je utvrđeno u članku 21. Ugovora o funkcioniranju Europske unije i provedeno Direktivom 2004/38/EZ.

(10) Uvodna izjava 6. Uredbe (EU) 2021/953.

(11) U skladu s člankom 10. stavkom 3. Uredbe (EU) 2021/953, osobne podatke uključene u EU digitalne COVID potvrde obrađuju nadležna tijela države članice odredišta ili tranzita ili pružatelji usluga prekograničnog prijevoza putnika koji su u skladu s nacionalnim pravom obvezni provoditi određene javnozdravstvene mjere tijekom pandemije bolesti COVID-19 samo kako bi provjerili i potvrdili status nositelja u pogledu cijepljenja, rezultata testiranja ili preboljenja. U tu svrhu osobni podaci ograničeni su samo na ono što je strogo potrebno. Osobni podaci kojima se pristupa u skladu s ovim stavkom ne zadržavaju se. Prema uvodnoj izjavi 30. Uredbe, ako građani Unije ili članovi njihovih obitelji nemaju potvrdu o cijepljenju koja je u skladu sa zahtjevima Uredbe, trebalo bi im pružiti svaku razumnu mogućnost da na drugi način dokažu da bi se na njih trebalo odnositi ukidanje relevantnih ograničenja slobodnog kretanja koje dopušta pojedina država članica nositeljima potvrda o cijepljenju izdanih u skladu s ovom Uredbom.

(12) https://ec.europa.eu/health/sites/default/files/ehealth/docs/eu-dcc_validation-rules_en.pdf

(13) U anketu je bilo uključeno 27 prijevoznika i 92 zračne luke u 19 europskih zemalja (Austrija, Belgija, Finska, Francuska, Njemačka, Grčka, Mađarska, Irska, Italija, Latvija, Litva, Nizozemska, Poljska, Portugal, Rumunjska, Španjolska, Švedska, Švicarska). Na te zračne luke otpada 58 % ukupnog broja putnika u području EU-a, EGP-a i Švicarske.

(14) Cilj je digitalne potvrde EU-a o COVID-u olakšati ostvarivanje prava na slobodno kretanje i boravak unutar državnog područja država članica uspostavom obvezujućeg i izravno primjenjivog zajedničkog okvira u svim državama članicama. Taj zajednički okvir trebao bi pridonijeti koordiniranom postupnom ukidanju ograničenja slobodnog kretanja koja su države članice uvele u skladu s pravom Unije kako bi se ograničilo širenje virusa SARS-CoV-2. U svakom slučaju, u skladu s točkom 12. preporuke Vijeća 2020/1475, države članice ne bi trebale ograničavati slobodno kretanje osoba koje putuju u ili iz dijelova područja druge države članice koja su klasificirana kao „zelena”. Stoga se od njih ne bi trebalo zahtijevati da pokažu digitalnu potvrdu EU-a o COVID-u.

(15) https://ec.europa.eu/transport/modes/air/news/2021-06-28-eu-digital-covid-certificates-in-aviation_en

(16) https://ec.europa.eu/health/sites/default/files/ehealth/docs/covid-certificate_air-transport_en.pdf

(17) Opća uredba o zaštiti podataka (EU) 2016/679 (GDPR).

(18) https://ec.europa.eu/health/sites/default/files/ehealth/docs/eu-dcc_validation-rules_en.pdf

(19) Protokol EASA-e i ECDC-a o zdravstvenoj sigurnosti u zračnom prometu u kontekstu pandemije bolesti COVID-19: Operativne smjernice za organizaciju rada s putnicima u zračnom prijevozu i zrakoplovnim osobljem u kontekstu pandemije bolesti COVID-19, 17. lipnja 2021., dostupno na adresi https://www.easa.europa.eu/sites/default/files/dfu/Joint%20EASA-ECDC%20Aviation%20Health%20Safety%20Protocol%20issue%203.pdf

(20) ACI Europe, Survey on Digital COVID Certificates Implementation (Anketa o uvođenju digitalne potvrde o COVID-u), 8. srpnja 2021.

(21) Vidjeti odjeljak 6.1. dokumenta mreže e-zdravstva: Guidelines on Validation of EU Digital COVID Certificates in the context of air transport (Smjernice za provjeru digitalnih potvrda EU-a o COVID-u u zračnom prometu), 30. lipnja 2021.

(22) Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

(23) Mreža e-zdravstva, Guidelines on Validation of EU Digital COVID Certificates in the context of air transport (Smjernice za provjeru digitalnih potvrda EU-a o COVID-u u zračnom prometu), 30. lipnja 2021.